கர்நாடகா மாநிலத் தேர்தல் பிரசாரத்துக்காக, கடந்த ஏப்ரல் மாதம் 26-ம் தேதி டெல்லியிலிருந்து ஹூப்ளிக்கு தனியார் விமானத்தில் ராகுல் காந்தி சென்றுகொண்டிருந்தார். ஹூப்ளியை விமானம் நெருங்கிக்கொண்டிருக்கும்போது, திடீரென விமானம் குலுங்கியது. சுமார் 20 விநாடி அங்குமிங்கும் ஆடியது. அப்போது `கயிலாஷ் மானசரோவருக்கு வருகிறேன்' என்று ராகுல் காந்தி மனதுக்குள் வேண்டிக் கொண்டாராம். உடனே விமானத்தின் ஆட்டம் நின்று மீண்டும் சீராகப் பறக்க ஆரம்பித்தது. இதற்கிடையே சிவனின் அருளைப் பெறுவதற்காக தான் வேண்டிக்கொண்டதுபோலவே ராகுல் காந்தி ஆகஸ்ட் மாதம் கயிலாஷ் மானசரோவர் யாத்திரை மேற்கொண்டார். ஆகஸ்ட் 31-ம் தேதி நேபாளம் வழியாக மானசரோவர் பயணத்தைத் தொடங்கினார். "நாடும் நாட்டு மக்களும் நன்றாக இருக்க வேண்டும் என்று சிவனிடம் வேண்டப்போகிறேன்'' என்று அவர் குறிப்பிட்டுள்ளார்.